A Tanács 723/97/EK rendelete

(1997. április 22.)

az EMOGA Garanciarészlege kiadásainak ellenőrzésére irányuló tagállami cselekvési programok végrehajtásáról

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a közös agrárpolitika finanszírozásáról szóló, 1970. április 21-i 729/70/EGK tanácsi rendelet [3] 8. cikke úgy rendelkezik, hogy a tagállamoknak meg kell tenniük a szükséges intézkedéseket annak érdekében, hogy meggyőződjenek az Európai Mezőgazdasági Orientációs és Garanciaalap (EMOGA) által finanszírozott ügyletek tényleges végrehajtásáról és szabályszerű teljesítéséről, továbbá hogy megelőzzék és kezeljék a szabálytalanságokat, valamint behajtsák a szabálytalanságok, illetve gondatlanság következtében elveszített összegeket;

mivel az Európai Mezőgazdasági Orientációs és Garanciaalap Garanciarészlegére terhelhető egyes kiadások ellenőrzésének megerősítéséről szóló, 1991. február 4-i 307/91/EGK tanácsi rendelettel [4] bevezetett társfinanszírozás az 1995. pénzügyi év végén járt le az első tizenkét tagállam vonatkozásában, és az 1997. pénzügyi év végén jár le a három új tagállam vonatkozásában;

mivel a Bizottság jelentést küldött a Tanácsnak a 307/91/EGK rendelet 1991 és 1993 közötti végrehajtásáról, kifejezésre juttatva azt a véleményét, hogy a tagállamoknak továbbra is kapniuk kell pénzügyi támogatást az EMOGA Garanciarészlegére terhelhető kiadások ellenőrzéséhez, tekintettel a Közösség pénzügyi érdekére;

mivel rendelkezni kell arról, hogy egy bizonyos időre, a rendelkezésre álló előirányzatok erejéig, a kiadások ellenőrzésére irányuló olyan tagállami cselekvési programok, amelyek az ellenőrzési mechanizmusok módosítására vagy javítására, illetve hatékonyabbá tételére vonatkozó intézkedéseket foglalnak magukban, közösségi finanszírozás tárgyát képezzék;

mivel a programoknak bizonyos számú olyan jellemzővel kell rendelkezniük, amelyek lehetővé teszik a Bizottság számára a tények teljes ismeretében a tagállamok által javasolt intézkedések felmérését;

mivel a programok lehetnek többévesek is; mivel ezért helyénvaló meghatározni, hogy a tagállamoknak az éves tervekre vonatkozóan évente milyen adatokat kell szolgáltatniuk;

mivel rendelkezni kell arról, hogy az Alap Bizottságával konzultációra kerüljön sor a közösségi finanszírozás keretében támogatható éves tervekről;

mivel elő kell írni, hogy a Bizottság határozza meg minden egyes éves tervre vonatkozóan a közösségi hozzájárulás maximális összegét;

mivel fenn kell tartani és tovább kell fejleszteni az egyes kiadások ellenőrzését szolgáló ellenőrzési rendszereket, valamint a tagállamok és a Bizottság közötti közvetlen elektronikus információcserét biztosító rendszereket;

mivel meg kell állapítani, hogy az e rendeletben előírt finanszírozás nem kombinálható egyéb közösségi finanszírozással;

mivel, lévén hogy az e rendeletben megállapított rendelkezések az EMOGA Garanciarészlegére vonatkoznak, a közösségi társfinanszírozás tárgyát képező kiadásokat a 729/70/EGK rendelet 3. cikke szerinti intervenciónak kell tekinteni,

ELFOGADTA EZT A RENDELETET:

1. cikk

(1) A Közösség hozzájárul azokhoz a költségekhez, amelyek a tagállamoknál a Bizottság által jóváhagyott, új közösségi kötelezettségekből származó, az EMOGA Garanciarészlege kiadásainak ellenőrzését szolgáló struktúrák és hatékonyságuk fejlesztésére irányuló új cselekvési programok végrehajtása során merülnek fel.

(2) Az (1) bekezdésben említett programok keretében előírt intézkedések magukban foglalhatják az ellenőrszolgálatok létrehozásának vagy átszervezésének kezdeti kiadásait, beleértve az ellenőrök felvételét, valamint az ellenőrök és beosztásuk átcsoportosítását, az ellenőrzések végrehajtásához szükséges berendezések és felszerelések vásárlását vagy bérlését, képzések és tájékoztató rendezvények szervezését, valamint az ellenőrzések hatékonyságának növelésére szolgáló bármely más indokolt eszközt.

2. cikk

(1) A tagállamok legkésőbb a programok végrehajtásának kezdetét megelőző naptári év június 1-jéig benyújtják a Bizottsághoz azokat a cselekvési programokat, amelyekre közösségi finanszírozást kívánnak igénybe venni. A június 1-je után benyújtott programok nem vehetők figyelembe.

Az e rendelet alkalmazásának első évére vonatkozó programok esetében azonban, a cselekvési programok Bizottsághoz történő benyújtásának határideje a végrehajtási rendelet hatálybalépését követő második hónap vége.

(2) A programok többévesek lehetnek és a következő információkat kell tartalmazniuk:

- az induló helyzet leírása és elemzése az ellenőrök és a felszerelés vonatkozásában,

- a tervezett cselekvés célkitűzései,

- az intézkedések végrehajtásának ütemezése,

- annak a munkának a részletes leírása, amelyre finanszírozást igényeltek,

- költségbecslés minden tevékenységtípus költségeire, és ezen felül a többéves programok esetében éves pénzügyi becslések,

- az intézkedés költség-haszon elemzése.

(3) A Bizottság megvizsgálja a tagállamok által benyújtott programokat. A Bizottság bármilyen kiegészítő információt kérhet, ha ezt a program felméréséhez szükségesnek véli.

3. cikk

(1) A második évtől kezdődően azon tagállamok, amelyek a 2. cikknek megfelelően cselekvési programot nyújtottak be, június 1-je előtt megküldik a Bizottságnak a következő évben végrehajtandó éves tervre vonatkozó adatokat, és különösen:

a) a szóban forgó évre tervezett munka részletes leírását, valamint a részletes költségbecslést;

b) az előző év folyamán végrehajtott intézkedések előzetes értékelését, és szükség szerint a kezdeti program módosítására vonatkozó javaslatot.

(2) A cselekvési program éves tervét minden év január 1-je és december 31-e között kell végrehajtani.

4. cikk

(1) A közösségi pénzügyi hozzájárulását naptári évenként, öt egymást követő évből álló időtartamra, 1997-től kezdődően ítélik oda.

A közösségi pénzügyi hozzájárulását a költségvetési hatóság által a pénzügyi terv figyelembevételével jóváhagyott éves előirányzatok erejéig ítélik oda.

(2) Az Alapnak a 729/70/EGK rendelet 11. cikkében említett bizottságával folytatott konzultáció után a Bizottság, az előirányzatokra tekintettel, a tagállam által rendelkezésére bocsátott információk alapján, minden egyes éves tervre vonatkozóan meghatározza a Közösség pénzügyi hozzájárulásának maximális összegét.

Az első albekezdésben említett éves összegek meghatározásakor előnyben kell részesíteni azokat a többéves programokat, amelyek e rendelet alapján már részesültek közösségi társfinanszírozásban, figyelembe véve különösen azt, hogy az előző éves terveket milyen mértékben hasznosították.

A negyedik albekezdésre is figyelemmel, a Közösség pénzügyi részvételének aránya a tagállamok által a pénzügyi év folyamán az 1. cikk szerinti támogatható kiadásokra vonatkozóan teljesített kifizetések 50 %-a.

Ha az összes támogatható kiadás mértéke meghaladja a rendelkezésre álló pénzügyi forrásokat, a Közösség pénzügyi részvételének a harmadik albekezdésben említett arányát ennek megfelelően csökkenteni kell.

(3) A Bizottság vállalhat fenntartási és fejlesztési munkákat az ellenőrzési rendszerek, valamint a Bizottság és a tagállam közötti közvetlen elektronikus információcserét biztosító rendszerek tekintetében.

5. cikk

E rendelet alapján nem támogathatók a más rendeletek alapján, így különösen a következő rendeletek alapján, közösségi finanszírozással támogatható kiadások:

- a Tanács 1994. január 24-i 165/94/EK rendelete a távérzékeléses ellenőrzések közösségi társfinanszírozásáról, valamint az egyes közösségi támogatási programokra vonatkozó, integrált igazgatási és ellenőrzési rendszer létrehozásáról szóló 3508/92/EGK rendelet módosításáról [5],

továbbá a három új tagállam tekintetében:

- a Tanács 1989. december 21-i 4045/89/EGK rendelete az Európai Mezőgazdasági Orientációs és Garanciaalap Garanciarészlegének finanszírozási rendszerébe tartozó ügyletek tagállamok által végzett vizsgálatáról és a 77/435/EGK irányelv hatályon kívül helyezéséről [6],

- a 307/91/EGK rendelet,

- a Tanács 1992. november 27-i 3508/92/EGK rendelete egyes közösségi támogatási programokra vonatkozó integrált igazgatási és ellenőrzési rendszer létrehozásáról [7].

6. cikk

Az e rendelet alkalmazására vonatkozó részletes szabályokat a 729/70/EGK rendelet 13. cikkében megállapított eljárásnak megfelelően kell elfogadni.

7. cikk

E rendelet alkalmazásának második évétől a 729/70/EGK rendelet 10. cikkében említett éves pénzügyi beszámolóba éves értékelést kell beépíteni.

Az ötödik év után a Bizottság, a tagállamok által készített és a végrehajtott programok hatékonyságára vonatkozó információkat tartalmazó értékelő jelentések alapján, beszámol a Tanácsnak e rendelet alkalmazásának eredményeiről.

8. cikk

A közösségi finanszírozás tárgyát képező kiadásokat a 729/70/EGK rendelet 3. cikkének (1) bekezdése szerinti intervenciónak kell tekinteni.

9. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1997. április 22-én.

a Tanács részéről

az elnök

J. Van Aartsen

[1] HL C 336., 1995.12.14., 3. o.

[2] HL C 117., 1996.4.22., 51. o.

[3] HL L 94., 1970.4.28., 13. o. A legutóbb az 1287/95/EK rendelettel (HL L 125., 1995.6.8., 1. o.) módosított rendelet.

[4] HL L 37., 1991.2.9., 5. o. A 3235/94/EK rendelettel (HL L 338., 1994.12.28., 16. o.) módosított rendelet.

[5] HL L 24., 1994.1.29., 6. o. A 3235/94/EK rendelettel (HL L 338., 1994.12.28., 16. o.) módosított rendelet.

[6] HL L 388., 1989.12.30., 18. o. A 3235/94/EK rendelettel (HL L 338., 1994.12.28., 16. o.) módosított rendelet.

[7] HL L 355., 1992.12.5., 1. o. A 3072/95/EK rendelettel (HL L 329., 1995.12.30., 18. o.) módosított rendelet.

--------------------------------------------------